ทิพยฯพึ่งตัวแทนไปรษณีย์-ปั๊มดูดรายย่อย
ทิพยประกันภัย รุกขยายช่องทางตัวแทน
2 ก.ย. 2554

ทิพยประกันภัย รุกขยายช่องทางตัวแทน 
เปิดขายผ่านไปรษณีย์ ปั๊มน้ำมัน ปตท. ปั้นเบี้ย 1.4 หมื่นล้านบาท
นายสมพร สืบถวิลกุล กรรมการผู้จัดการใหญ่ บริษัท ทิพยประกันภัย เปิดเผยว่า บริษัทได้เพิ่มช่องทางขายใหม่ผ่านสาขาไปรษณีย์ 400 แห่ง ปั๊มน้ำมัน ปตท. 222 แห่ง และปั๊มแก๊สอีก 94 แห่ง ซึ่งจะทำให้ช่องทางตัวแทนและนายหน้าในปีนี้เพิ่มเป็น 2,000 ราย จากปัจจุบันมีอยู่ 850 ราย 
ทั้งนี้ ในสิ้นไตรมาส 3 นี้ บริษัทจะมีการปรับตัวเลขยอดขายช่องทางนี้ใหม่ เพื่อให้สอดคล้องกับภาวะปัจจุบันมากขึ้น จากเดิมในปีนี้ที่ตั้งเป้ายอดขายผ่านช่องทางนี้ที่ 1,000 ล้านบาท โดยภาพรวมในปีนี้บริษัทคาดว่าจะมีอัตราเติบโตประมาณ 40% หรือมีเบี้ยประกันภัยรับ 1.4 หมื่นล้านบาท 
นอกจากนี้ บริษัทยังได้ว่าจ้างบริษัทหลักทรัพย์จัดการกองทุนรวม (บลจ.) กรุงไทย และ บลจ.ทิสโก้ เข้ามาบริหารการลงทุนในส่วนของหุ้นมูลค่า 800 ล้านบาท จากสัดส่วนหุ้นที่บริษัทลงทุนทั้งหมด 2,000 ล้านบาท โดยมีเงินลงทุนรวมทั้งหมด 1.7 หมื่นล้านบาท ตั้งเป้ากำไรจากการลงทุนในปีนี้ที่ 350 ล้านบาท และคาดว่าคงได้ตามเป้า เนื่องจากภาวะตลาดมีแนวโน้มที่ดี
สำหรับผลการดำเนินงานในช่วงครึ่งปีที่ผ่านมา บริษัทมีเบี้ยรับรวม 5,575 ล้านบาท เพิ่มขึ้น 35% จากงวดเดียวกันของปีที่ผ่านมา แยกเป็น เบี้ยประกันอัคคีภัย 566 ล้านบาท เพิ่มขึ้น 12% เบี้ยประกันภัยรถยนต์ 1,150 ล้านบาท เพิ่มขึ้น 53% เบี้ยประกันภัยทางทะเลและขนส่ง 106 ล้านบาท เพิ่มขึ้น 113% และเบี้ยประกันภัยเบ็ดเตล็ดอยู่ที่ 3,753 ล้านบาท เพิ่มขึ้น 33% 
อย่างไรก็ตาม บริษัทมีกำไรสุทธิปรับตัวลดลง 32 ล้านบาท อยู่ที่ 319 ล้านบาท หรือลดลง 9.2% เนื่องจากการตั้งสำรองตามเกณฑ์การดำรงเงินกองทุนตามระดับความเสี่ยง หรืออาร์บีซี โดยเฉพาะการตั้งสำรองให้กับประกันภัยรถยนต์ที่กำลังเติบโต